erhwenkuo/poetry-chinese-zhtw huggingface dataset:
念奴嬌
作者：黃庭堅（宋）

斷虹霽雨，淨秋空，山染修眉新綠。桂影扶疏，誰便道，今夕清輝不足。萬里青天，姮娥何處，駕此一輪玉。寒光零亂，為誰遍照醽醁。年少從我追遊，晚涼幽徑，繞張園森木。共倒金荷家萬里，難得尊前相屬。老子平生，江南江北，最愛臨風曲。孫郎微笑，坐來聲噴霜竹。
水調歌頭
作者：黃庭堅（宋）

瑤草一何碧，春入武陵溪。溪上桃花無數，花上有黃鸝。我欲穿花尋路，直入白雲深處，浩氣展紅霓。只恐花深裡，紅露溼人衣。坐玉石，敧玉枕，拂金徽。謫仙何處，無人伴我白螺杯。我為靈芝仙草，不為朱唇丹臉，長嘯亦何為。醉舞下山去，明月逐人歸。
水調歌頭
作者：黃庭堅（宋）

落日塞垣路，風勁戛貂裘。翩翩數騎閒獵，深入黑山頭。極目平沙千里，惟見雕弓白羽，鐵面駿驊騮。隱隱望青冢，特地起閒愁。漢天子，方鼎盛，四百州。玉顏皓齒，深鎖三十六宮秋。堂有經綸賢相，邊有縱橫謀將，不減翠娥羞。戎虜和樂也，聖主永無憂。
滿庭芳
作者：黃庭堅（宋）

初綰雲鬟，才勝羅綺，便嫌柳陌花街。佔春才子，容易託行媒。其奈風情債負，煙花部、不免差排。劉郎恨，桃花片片，隨水染塵埃。風流，賢太守，能籠翠羽，宜醉金釵。且留取垂楊，掩映廳階。直待朱轓去後，從伊便、窄襪弓鞋。知恩否，朝雲暮雨，還向夢中來。
滿庭芳
作者：黃庭堅（宋）

北苑春風，方圭圓璧，萬里名動京關。碎身粉骨，功合上凌煙。尊俎風流戰勝，降春睡、開拓愁邊。纖纖捧，研膏濺乳，金縷鷓鴣斑。相如，雖病渴，一觴一詠，賓有群賢。為扶起燈前，醉玉頹山。搜攪心中萬卷，還傾動、三峽詞源。歸來晚，文君未寢，相對小窗前。
鼓笛慢・水龍吟
作者：黃庭堅（宋）

早秋明月新圓，漢家戚里生飛將。青驄寶勒，綠沈金鎖，曾瞻天仗。種德江南，宣威西夏，合宮陪享。況當年定計，昭陵與子，勳勞在、諸公上。千騎風流年少，暫淹留、莫辜清賞。平坡駐馬，虛弦落雁，思臨虜帳。遍舞摩圍，遞歌彭水，拂雲驚浪。看朱顏綠鬢，封侯萬里，寫凌煙像。
洞仙歌
作者：黃庭堅（宋）

月中丹桂，自風霜難老。閱盡人間盛衰草。望中秋、才有幾日，十分圓，霾風雨，雲表常如永晝。不得文章力，白首防秋，誰念雲中上功守。正注意，得人雄，靜掃河山，應難縱、五湖歸棹。問持節馮唐幾時來，看再策勳名，印窠如鬥。
雨中花・夜行船
作者：黃庭堅（宋）

政樂中和，夷夏宴喜，官梅乍傳訊息。待作新年歡計，斷送春色。桃李成陰，甘棠少訟，又移旌戟。念畫樓朱閣，風流高會，頓冷談席。西州縱有，舞裙歌板，誰共茗邀棋敵。歸來未得，先沾離袖，管絃催滴。樂事賞心易散，良辰美景難得。會須醉倒，玉山扶起，更傾春碧。
憶帝京
作者：黃庭堅（宋）

鳴鳩乳燕春閒暇。化作綠陰槐夏。壽酒舞紅裳，睡鴨飄香麝。醉此洛陽人，佐郡深儒雅。況坐上、玉麟金馬。更莫問、鶯老花謝。萬里相依，千金為壽，未厭玉燭傳清夜。不醉欲言歸，笑殺高陽社。
醉蓬萊
作者：黃庭堅（宋）

對朝雲靉靆，暮雨霏微，亂峰相倚。巫峽高唐，鎖楚宮朱翠。畫戟移春，靚妝迎馬，向一川都會。萬里投荒，一身弔影，成何歡意。盡道黔南，去天尺五，望極神州，萬里煙水。尊酒公堂，有中朝佳士。荔頰紅深，麝臍香滿，醉舞裀歌袂。杜宇聲聲，催人到曉，不如歸是。
南歌子
作者：黃庭堅（宋）

詩有淵明語，歌無子夜聲。論文思見老彌明。坐想羅浮山下、羽衣輕。何處黔中郡，遙知隔晚晴。雨餘風急斷虹橫。應夢池塘春草、若為情。
驀山溪
作者：黃庭堅（宋）

鴛鴦翡翠，小小思珍偶。眉黛斂秋波，盡湖南、山明水秀。娉娉嫋嫋，恰近十三餘，春未透。花枝瘦。正是愁時候。尋花載酒。肯落誰人後。只恐遠歸來，綠成陰、青梅如豆。心期得處，每自不由人，長亭柳。君知否。千里猶回首。
轉調醜奴兒・採桑子
作者：黃庭堅（宋）

得意許多時。長醉賞、月影花枝。暴風狂雨年年有，金籠鎖定，鶯雛燕友，不被雞期。紅旆轉逶迤。悔無計、千里追隨。再來應綰瀘南印，而今目下，悽惶怎向，日永春遲。
品令
作者：黃庭堅（宋）

敗葉霜天曉。漸鼓吹、催行棹。栽成桃李未開，便解銀章歸報。去取麒麟圖畫，要及年少。勸公醉倒。別語怎向醒時道。楚山千里暮雲，正鎖離人情抱。記取江州司馬，坐中最老。
踏莎行
作者：黃庭堅（宋）

畫鼓催春，蠻歌走餉。雨前一焙誰爭長。低株摘盡到高株，株株別是閩溪樣。碾破春風，香凝午帳。銀瓶雪滾翻成浪。今宵無睡酒醒時，摩圍影在秋江上。
踏莎行
作者：黃庭堅（宋）

臨水夭桃，倚牆繁李。長楊風掉青驄尾。尊中有酒且酬春，更尋何處無愁地。明日重來，落花如綺。芭蕉漸展山公啟。欲箋心事寄天公，教人長對花前醉。
定風波
作者：黃庭堅（宋）

自斷此生休問天。白頭波上泛孤船。老去文章無氣味。憔悴。不堪驅使菊花前。聞道使君攜將吏。高會。參軍吹帽晚風顛。千騎插花秋色暮。歸去。翠娥扶入醉時肩。
定風波
作者：黃庭堅（宋）

萬里黔中一漏天。屋居終日似乘船。及至重陽天也霽。催醉。鬼門關外蜀江前。莫笑老翁猶氣岸。君看。幾人黃菊上華顛。戲馬臺南追兩謝。馳射。風流猶拍古人肩。
定風波
作者：黃庭堅（宋）

晚歲監州聞荔枝。赤英垂墜壓闌枝。萬里來逢芳意歇。愁絕。滿盤空憶去年時。澗草山花光照坐。春過。等閒桃李又累累。辜負寒泉浸紅皺。消瘦。有人花病損香肌。
定風波
作者：黃庭堅（宋）

準擬階前摘荔枝。今年歇盡去年枝。莫是春光廝料理。無比。譬如痎瘧有休時。碧甃朱闌情不淺。何晚。來年枝上報累累。雨後園林坐清影。甦醒。紅裳剝盡看香肌。
鵲橋仙
作者：黃庭堅（宋）

八年不見，清都絳闕，望河漢、溶溶漾漾。年年牛女恨風波，拼此事、人間天上。野麋豐草，江鷗遠水，老去惟便疏放。百錢端欲問君平，早晚具、歸田小舫。
鵲橋仙
作者：黃庭堅（宋）

朱樓彩舫，浮瓜沈李，報答風光有處。一年尊酒暫時同，別淚作、人間曉雨。鴛鴦機綜，能令儂巧，也待乘槎仙去。若逢海上白頭翁，共一訪、痴牛呆女。
阮郎歸
作者：黃庭堅（宋）

黔中桃李可尋芳。摘茶人自忙。月團犀胯鬥圓方。研膏入焙香。青箬裹，絳紗囊。品高聞外江。酒闌傳碗舞紅裳。都濡春味長。
阮郎歸
作者：黃庭堅（宋）

烹茶留客駐金鞍。月斜窗外山。別郎容易見郎難。有人思遠山。歸去後，憶前歡。畫屏金博山。一杯春露莫留殘。與郎扶玉山。
更漏子
作者：黃庭堅（宋）

庵摩勒，西土果。霜後明珠顆顆。憑玉兔，搗香塵。稱為席上珍。號餘甘，爭奈苦。臨上馬時分付。管回味，卻思量。忠言君拭嘗。
繡帶子・好女兒
作者：黃庭堅（宋）

小院一枝梅。衝破曉寒開。晚到芳園遊戲，滿袖帶香回。玉酒覆銀盃。盡醉去、猶待重來。東鄰何事，驚吹怨笛，雪片成堆。
撼庭竹
作者：黃庭堅（宋）

嗚咽南樓吹落梅。聞鴉樹驚棲。夢中相見不多時。隔城今夜也應知。坐久水空碧，山月影沈西。買個宅兒住著伊。剛不肯相隨。如今果被天嗔作，永落雞群被雞欺。空恁可憐伊。風日損花枝。
減字木蘭花
作者：黃庭堅（宋）

餘寒爭令。雪共蠟梅相照影。昨夜東風。已出耕牛勸歲功。陰雲冪冪。近覺去天無幾尺。休恨春遲。桃李梢頭次第知。
減字木蘭花
作者：黃庭堅（宋）

使君那裡。千騎塵中依約是。拂我眉頭。無處重尋庾信愁。山雲瀰漫。夾道旌旗聯復斷。萬事茫茫。分付澄波與爛腸。
減字木蘭花
作者：黃庭堅（宋）

襄王夢裡。草綠煙深何處是。宋玉臺頭。暮雨朝雲幾許愁。飛花漫漫。不管羈人腸欲斷。春水茫茫。欲度南陵更斷腸。
減字木蘭花
作者：黃庭堅（宋）

巫山古縣。老杜淹留情始見。撥悶題詩。千古神交世不知。雲陽臺下。更值清明風雨夜。知道愁辛。果是當時作賦人。
減字木蘭花
作者：黃庭堅（宋）

詩翁才刃。曾陷文場貔虎陣。誰敢當哉。況是焚舟決勝來。三巴春杪。客館夢迴風雨曉。胸次崢嶸。欲共濤頭赤甲平。
減字木蘭花
作者：黃庭堅（宋）

蒼崖萬仞。下有奔雷千百陣。自古危哉。誰遣西園漝麼來。猿啼雲杪。破夢一聲巫峽曉。苦喚愁生。不是西園作麼平。
減字木蘭花
作者：黃庭堅（宋）

終宵忘寐。好事如何猶尚未。子細沈吟。珠淚盈盈溼袖襟。與君別也。願在郎心莫暫舍。記取盟言。聞早回程卻再圓。
減字木蘭花
作者：黃庭堅（宋）

中秋多雨。常是尊罍狼藉去。今夜雲開。須道姮娥得得來。不知雲外。還有清光同此會。笛在層樓。聲徹摩圍頂上頭。
減字木蘭花
作者：黃庭堅（宋）

中秋無雨。醉送月銜西嶺去。笑口須開。幾度中秋見月來。前年江外。兒女傳杯兄弟會。此夜登樓。小謝清吟慰白頭。
減字木蘭花
作者：黃庭堅（宋）

濃雲驟雨。巫峽有情來又去。今夜天開。不與姮娥作伴來。清光無外。白髮老人心自會。何處歌樓。貪看冰輪不轉頭。
減字木蘭花
作者：黃庭堅（宋）

舉頭無語。家在月明生處住。擬上摩圍。最上峰頭試望之。偏憐絡秀。苦淡同甘誰更有。想見牽衣。月到愁邊總不知。
減字木蘭花
作者：黃庭堅（宋）

月中笑語。萬里同依光景住。天水相圍。相見無因夢見之。諸兒娟秀。儒學傳家渠自有。自作秋衣。漸老先寒人未知。
減字木蘭花
作者：黃庭堅（宋）

當年夜雨。頭白相依無去住。兒女成圍。歡笑尊前月照之。阿連高秀。千萬裡來忠孝有。豈謂無衣。歲晚先寒要弟知。
木蘭花令
作者：黃庭堅（宋）

風開水面魚紋皺。暖入草心犀點透。乍看晴日弄柔條，憶得章臺人姓柳。心情老大痴成就。不復淋漓沾翠袖。早梅獻笑尚窺鄰，小蜜竊香如遺壽。
木蘭花令
作者：黃庭堅（宋）

東君未試雷霆手。灑雪開春春鎖透。帝臺應點萬年枝，窮巷偏欺三徑柳。峰排群玉森相就。中有摩圍為領袖。凝香窗下與誰看，一曲琵琶千萬壽。
減字木蘭花
作者：黃庭堅（宋）

新年何許春光漏。小院閉門風日透。酥花入坐頗欺梅，雪絮因風全是柳。使君落筆春詞就。應喚歌檀催舞袖。得開眉處且開眉，人世可能金石壽。
減字木蘭花
作者：黃庭堅（宋）

黃金捍撥春風手。簾幕重重音韻透。梅花破萼便回春，似有黃鸝鳴翠柳。曉妝未愜梅添就。玉筍捧杯離鈿袖。會拼千日笑尊前，他日相思空損壽。
減字木蘭花
作者：黃庭堅（宋）

黔中士女遊晴晝。花信輕寒羅袖透。爭尋穿石道宜男，更買江魚雙貫柳。竹枝歌好移船就。依倚風光垂翠袖。滿傾蘆酒指摩圍，相守與郎如許壽。
減字木蘭花
作者：黃庭堅（宋）

可憐翡翠隨雞走。學綰雙鬟年紀小。見來行待惡憐伊，心性嬌痴空解笑。紅蕖照映霜林表。楊柳舞風腰嫋嫋。衾餘枕剩盡相容，只是老人難再少。
清平樂
作者：黃庭堅（宋）

春歸何處。寂寞無行路。若有人知春去處。喚取歸來同住。春無蹤跡誰知。除非問取黃鸝。百囀無人能解，因風飛過薔薇。
清平樂
作者：黃庭堅（宋）

黃花當戶。已覺秋容暮。雲夢南州逢笑語。心在歌邊舞處。使君一笑眉開。新晴照酒尊來。且樂尊前見在，休思走馬章臺。
清平樂
作者：黃庭堅（宋）

休推小戶。看即風光暮。萸粉菊英浮碗醑。報答風光有處。幾回笑口能開。少年不肯重來。借問牛山戲馬，今為誰姓池臺。
減字木蘭花
作者：黃庭堅（宋）

舞鬟娟好。白髮黃花帽。醉任旁觀嘲潦倒。扶老偏宜年小。舞回臉玉胸酥。纏頭一斛明珠。日日梁州薄媚，年年金菊茱萸。
減字木蘭花
作者：黃庭堅（宋）

乍晴秋好。黃菊敧烏帽。不見清談人絕倒。更憶添丁小小。蜀娘漫點花酥。酒槽空滴真珠。兄弟四人別住，他年同插茱萸。
清平樂
作者：黃庭堅（宋）

冰堂酒好。只恨銀盃小。新作金荷工獻巧。圖要連臺拗倒。採蓮一曲清歌。急檀催卷金河。醉裡香飄睡鴨，更驚羅襪凌波。
憶帝京
作者：黃庭堅（宋）

薄妝小靨閒情素。抱著琵琶凝佇。慢拈復輕攏，切切如私語。轉撥割朱弦，一段驚沙去。萬里嫁、烏孫公主。對易水、明妃不渡。淚粉行行，紅顏片片，指下花落狂風雨。借問本師誰，斂撥當心住。
憶帝京
作者：黃庭堅（宋）

銀燭生花如紅豆。佔好事、而今有。人醉曲屏深，借寶瑟、輕招手。一陣白蘋風，故滅燭、教相就。花帶雨、冰肌香透。恨啼烏、轆轤聲曉。岸柳微涼吹殘酒。斷腸時、至今依舊。鏡中消瘦。那人知後。怕夯你來僝僽。
畫堂春
作者：黃庭堅（宋）

東堂西畔有池塘。使君棐幾明窗。日西人吏散東廊。蒲葦送清涼。翠管細通巖溜，小峰重疊山光。近池催置琵琶床。衣帶水風香。
畫堂春
作者：黃庭堅（宋）

摩圍小隱枕蠻江。蛛絲閒鎖晴窗。水風山影上修廊。不到晚來涼。相伴蝶穿花徑，獨飛鷗舞春光。不因送客下繩床。添火炷爐香。
鷓鴣天
作者：黃庭堅（宋）

萬事令人心骨寒。故人墳上土新乾。淫坊酒肆狂居士，李下何妨也整冠。金作鼎，玉為餐。老來亦失少時歡。茱萸菊蕊年年事，十日還將九日看。
鷓鴣天
作者：黃庭堅（宋）

黃菊枝頭生曉寒。人生莫放酒杯乾。風前橫笛斜吹雨，醉裡簪花倒著冠。身健在，且加餐。舞裙歌板盡清歡。黃花白髮相牽挽，付與時人洗眼看。
鷓鴣天
作者：黃庭堅（宋）

紫菊黃花風露寒。平沙戲馬雨新乾。且看欲盡花經眼，休說彈冠與掛冠。甘酒病，廢朝餐。何人得似醉中歡。十年一覺揚州夢，為報時人洗眼看。
鷓鴣天
作者：黃庭堅（宋）

西塞山邊白鷺飛。桃花流水鱖魚肥。朝廷尚覓玄真子，何處如今更有詩。青箬笠，綠蓑衣。斜風細雨不須歸。人間底是無波處，一日風波十二時。
醉落魄・一斛珠
作者：黃庭堅（宋）

陶陶兀兀。尊前是我華胥國。爭名爭利休休莫。雪月風花，不醉怎生得。邯鄲一枕誰憂樂。新詩新事因閒適。東山小妓攜絲竹。家裡樂天，村裡謝安石。
醉落魄・一斛珠
作者：黃庭堅（宋）

陶陶兀兀。人生無累何由得。杯中三萬六千日。悶損旁觀，自我解落魄。扶頭不起還頹玉。日高春睡平生足。誰門可款新篘熟。安樂春泉，玉醴荔枝綠。
醉落魄・一斛珠
作者：黃庭堅（宋）

陶陶兀兀。人生夢裡槐安國。教公休醉公但莫。盞倒垂蓮，一笑是贏得。街頭酒賤民聲樂。尋常行處尋歡適。醉看簷雨森銀竹。我欲憂民，渠有二千石。
醉落魄・一斛珠
作者：黃庭堅（宋）

陶陶兀兀。醉鄉路遠歸不得。心情那似當年日。割愛金河，一碗淡莫託。異鄉薪桂炊蒼玉。摩挲經笥須知足。明年細麥能黃熟。不管輕霜，點盡鬢邊綠。
南鄉子
作者：黃庭堅（宋）

招喚欲千回。暫得尊前笑口開。萬水千山還麼去，悠哉。酒面黃花欲醉誰。顧影又徘徊。立到斜風細雨吹。見我未衰容易去，還來。不道年年即漸衰。
南鄉子
作者：黃庭堅（宋）

未報賈船回。三徑荒鋤菊臥開。想得鄰船霜笛罷，沾衣。不為涪翁更為誰。風力嫋萸枝。酒面紅鱗愜細吹。莫笑插花和事老，摧頹。卻向人間耐盛衰。
南鄉子
作者：黃庭堅（宋）

黃菊滿東籬。與客攜壺上翠微。已是有花兼有酒，良期。不用登臨恨落暉。滿酌不須辭。莫待無花空折枝。寂寞酒醒人散後，堪悲。節去蜂愁蝶不知。
南鄉子
作者：黃庭堅（宋）

臥稻雨餘收。處處遊人簇遠洲。白髮又扶紅袖醉，戎州。亂折黃花插滿頭。青眼想風流。畫出西樓一幀秋。還把去年歡意舞，梁洲。塞雁西來特地愁。
點絳唇
作者：黃庭堅（宋）

濁酒黃花，畫簷十日無秋燕。夢中相見。起作南柯觀。鏡裡朱顏，又減年時半。江山遠。登高人健。應問西來雁。
謁金門
作者：黃庭堅（宋）

山又水。行盡吳頭楚尾。兄弟燈前家萬里。相看如夢寐。君似成蹊桃李。入我草堂松桂。莫厭歲寒無氣味。餘生今已矣。
採桑子
作者：黃庭堅（宋）

宗盟有妓能歌舞，宜醉尊罍。待約新醅。車上危坡盡要推。西鄰三弄爭秋月，邀勒春回。個裡聲催。鐵樹枝頭花也開。
採桑子
作者：黃庭堅（宋）

荔枝灘上留千騎，桃李陰繁。燕寢香殘。畫戟森森鎮八蠻。永康又得風流守，管領江山。少訟多閒。煙靄樓臺舞翠鬟。
採桑子
作者：黃庭堅（宋）

馬湖來舞釵初賜，笳鼓聲繁。賢將開關。威竦西山八詔蠻。南溪地逐名賢重，深鎖群山。燕喜公閒。一斛明珠兩小鬟。
西江月
作者：黃庭堅（宋）

龍焙頭綱春早，谷簾第一泉香。已醺浮蟻嫩鵝黃。想見翻成雪浪。兔褐金絲寶碗，松風蟹眼新湯。無因更發次公狂。甘露來從仙掌。
鷓鴣天
作者：黃庭堅（宋）

湯泛冰瓷一坐春。長松林下得靈根。吉祥老子親拈出，個個教成百歲人。燈焰焰，酒醺醺。壑源曾未醒酲魂。與君更把長生碗，聊為清歌駐白雲。
漁家傲
作者：黃庭堅（宋）

萬水千山來此土。本提心印傳梁武。對朕者誰渾不顧。成死語。江頭暗折長蘆渡。面壁九年看二祖。一花五葉親分付。只履提歸蔥嶺去。君知否。分明忘卻來時路。
漁家傲
作者：黃庭堅（宋）

三十年來無孔竅。幾回得眼還迷照。一見桃花參學了。呈法要。無絃琴上單于調。摘葉尋枝虛半老。拈花特地重年少。今後水雲人慾曉。非玄妙。靈雲合破桃花笑。
漁家傲
作者：黃庭堅（宋）

憶昔藥山生一虎。華亭船上尋人渡。散卻夾山拈坐具。呈見處。繁驢橛上合頭語。千戶垂絲君看取。離鉤三寸無生路。驀口一橈親子父，猶回顧。瞎驢喪我兒孫去。
漁家傲
作者：黃庭堅（宋）

百丈峰頭開古鏡。馬駒踏殺重甦醒。接得古靈心眼淨。光炯炯。歸來藏在袈裟影。好個佛堂佛不聖。祖師沈醉猶看鏡。卻與斬新提祖令。方猛省。無聲三昧天皇餅。
漁家傲
作者：黃庭堅（宋）

踏破草鞋參到了。等閒拾得衣中寶。遇酒逢花須一笑。長年少。俗人不用嗔貧道。何處青旗誇酒好。醉鄉路上多芳草。提著葫蘆行未到。風落帽。葫蘆卻纏葫蘆倒。
撥棹子
作者：黃庭堅（宋）

歸去來。歸去來。攜手舊山歸去來。有人共、月對尊罍。橫一琴，甚處不逍遙自在。閒世界。無利害。何必向、世間甘幻愛。與君釣、晚煙寒瀨。蒸白魚稻飯，溪童供筍菜。
訴衷情
作者：黃庭堅（宋）

一波才動萬波隨。蓑笠一鉤絲。錦鱗正在深處，千尺也須垂。吞又吐，信還疑。上鉤遲。水寒江靜，滿目青山，載月明歸。
浣溪沙
作者：黃庭堅（宋）

新婦灘頭眉黛愁。女兒浦口眼波秋。驚魚錯認月沈鉤。青箬笠前無限事，綠蓑衣底一時休。斜風吹雨轉船頭。
菩薩蠻
作者：黃庭堅（宋）

半煙半雨溪橋畔。漁翁醉著無人喚。疏懶意何長。春風花草香。江山如有待。此意陶潛解。問我去何之。君行到自知。
調笑歌・調笑令
作者：黃庭堅（宋）

無語。恨如許。方士歸時腸斷處。梨花一枝春帶雨。半鈿分釵親付。天長地久相思苦。渺渺鯨波無路。
步蟾宮
作者：黃庭堅（宋）

蟲兒真個忒靈利。惱亂得、道人眼起。醉歸來、恰似出桃源，但目送、落花流水。何妨隨我歸雲際。共作個、住山活計。照清溪，勻粉面，插山花，也須勝、風塵氣味。
南柯子・南歌子
作者：黃庭堅（宋）

郭泰曾名我，劉翁復見誰。入廛還作和羅槌。特地干戈相待、使人疑。秋浦橫波眼，春窗遠岫眉。補陀巖畔夕陽遲。何似金沙灘上、放憨時。
南柯子・南歌子
作者：黃庭堅（宋）

萬里滄江月，波清說向誰。頂門須更下金槌。只恐風驚草動、又生疑。金雁斜妝頰，青螺淺畫眉。庖丁有底下刀遲。直要人牛無際、是休時。
醜奴兒・採桑子
作者：黃庭堅（宋）

夜來酒醒清無夢，愁倚闌干。露滴輕寒。雨打芙蓉淚不乾。佳人別後音塵悄，消瘦難拼。明月無端。已過紅樓十二間。
西江月
作者：黃庭堅（宋）

斷送一生惟有，破除萬事無過。遠山橫黛蘸秋波。不飲旁人笑我。花病等閒瘦弱，春愁沒處遮攔。杯行到手莫留殘。不道月斜人散。
畫堂春
作者：黃庭堅（宋）

東風吹柳日初長。雨餘芳草斜陽。杏花零亂燕泥香。睡損紅妝。寶篆煙消龍鳳，畫屏雲鎖瀟湘。夜寒微透薄羅裳。無限思量。
虞美人
作者：黃庭堅（宋）

平王本愛江湖住。鷗鷺無人處。江南江北水雲連。莫笑醯雞歌舞、甕中天。當塗艤棹蒹葭外。賴有賓朋在。此身無路入修門。慚愧詩翁清些、與招魂。
虞美人
作者：黃庭堅（宋）

天涯也有江南信。梅破知春近。夜闌風細得香遲。不道曉來開遍、向南枝。玉臺弄粉花應妒。飄到眉心住。平生個裡願杯深。去國十年老盡、少年心。
兩同心
作者：黃庭堅（宋）

巧笑眉顰。行步精神。隱隱似、朝雲行雨，弓弓樣、羅襪生塵。尊前見，玉檻雕籠，堪愛難親。自言家住天津。生小從人。恐舞罷、隨風飛去，顧阿母、教窣珠裙。從今去，唯願銀缸，莫照離尊。
兩同心
作者：黃庭堅（宋）

一笑千金。越樣情深。曾共結、合歡羅帶，終願效、比翼紋禽。許多時，靈利惺惺，驀地昏沈。自從官不容針。直至而今。你共人、女邊著子，爭知我、門裡挑心。記攜手，小院迴廊，月影花陰。
兩同心
作者：黃庭堅（宋）

秋水遙岑。妝淡情深。盡道教、心堅穿石，更說甚、官不容針。霎時間，雨散雲歸，無處追尋。小樓朱閣沈沈。一笑千金。你共人、女邊著子，爭知我、門裡挑心。最難忘，小院迴廊，月影花陰。
滿庭芳
作者：黃庭堅（宋）

北苑龍團，江南鷹爪，萬里名動京關。碾深羅細，瓊蕊暖生煙，一種風流氣味，如甘露、不染塵凡。纖纖捧，冰瓷瑩玉，金縷鷓鴣斑。相如，方病酒，銀瓶蟹眼，波怒濤翻。為扶起，尊前醉玉頹山。飲罷風生兩腋，醒魂到、明月輪邊。歸來晚，文君未寢，相對小窗前。
滿庭芳
作者：黃庭堅（宋）

明眼空青，忘憂萱草，翠玉閒淡疏妝。小來歌舞，長是倚風光。我已逍遙物外，人冤道、別有思量。難忘處，良辰美景，襟袖有餘香。鴛鴦。頭白早，多情易感，紅蓼池塘。又須得，尊前席上成雙。些子風流罪過，都說與、明月空床。難拘管，朝雲暮雨，分付楚襄王。
滿庭芳
作者：黃庭堅（宋）

修水濃青，新條淡綠，翠光交映虛亭。錦鴛霜鷺，荷徑拾幽蘋。香渡欄干屈曲，紅妝映、薄綺疏櫺。風清夜，橫塘月滿，水淨見移星。堪聽。微雨過，媻姍藻荇，瑣碎浮萍。便移轉，胡床湘簟方屏。練靄鱗雲旋滿，聲不斷、簷響風鈴。重開宴，瑤池雪沁，山露佛頭青。
驀山溪
作者：黃庭堅（宋）

山圍江暮。天鏡開晴絮。斜影過梨花，照文星、老人星聚。清樽一笑，歡甚卻成愁，別時襟，餘點點，疑是高唐雨。無人知處。夢裡雲歸路。回雁曉風清，雁不來、啼鴉無數。心情老懶，尤物解宜人，春盡也，有南風，好便回帆去。
驀山溪
作者：黃庭堅（宋）

稠花亂葉，到處撩人醉。林下有孤芳，不匆匆、成蹊桃李。今年風雨，莫送斷腸紅，斜枝倚。風塵裡。不帶塵風氣。微嗔又喜。約略知春味。江上一帆愁，夢猶尋、歌梁舞地。如今對酒，不似那回時，書謾寫，夢來空，只有相思是。
驀山溪
作者：黃庭堅（宋）

山明水秀，盡屬詩人道。應是五陵兒，見衰翁、孤吟絕倒。一觴一詠，瀟灑寄高閒，松月下，竹風間，試想為襟抱。玉關遙指，萬里天衢杳。筆陣掃秋風，瀉珠璣、琅琅皎皎。臥龍智略，三詔佐昇平，煙塞事，玉堂心，頻把菱花照。
阮郎歸
作者：黃庭堅（宋）

盈盈嬌女似羅敷。湘江明月珠。起來綰髻又重梳。弄妝仍學書。歌調態，舞工夫。湖南都不如。它年未厭白髭鬚。同舟歸五湖。
阮郎歸
作者：黃庭堅（宋）

歌停檀板舞停鸞。高陽飲興闌。獸煙噴盡玉壺乾。香分小鳳團。雪浪淺，露花圓。捧甌春筍寒。絳紗籠下躍金鞍。歸時人倚闌。
阮郎歸
作者：黃庭堅（宋）

摘山初制小龍團。色和香味全。碾聲初斷夜將闌。烹時鶴避煙。消滯思，解塵煩。金甌雪浪翻。只愁啜罷水流天。餘清攪夜眠。
阮郎歸
作者：黃庭堅（宋）

退紅衫子亂蜂兒。衣寬只為伊。為伊去得忒多時。教人直是疑。長睡晚，理妝遲。愁多懶畫眉。夜來算得有歸期。燈花則甚知。
阮郎歸
作者：黃庭堅（宋）

貧家春到也騷騷。瓊漿注小槽。老夫不出長蓬蒿。鄰牆開碧桃。木芍藥，品題高。一枝煩剪刀。傳杯猶似少年豪。醉紅浸雪毛。
定風波
作者：黃庭堅（宋）

把酒花前欲問溪。問溪何事晚聲悲。名利往來人盡老。誰道。溪聲今古有休時。且共玉人斟玉醑。休訴。笙歌一曲黛眉低。情似長溪長不斷。君看。水聲東去月輪西。
定風波
作者：黃庭堅（宋）

小院難圖雲雨期。幽歡渾待賞花時。到得春來君卻去。相誤。不須言語淚雙垂。密約尊前難囑付。偷顧。手搓金橘斂雙眉。庭榭清風明月媚。須記。歸時莫待杏花飛。
定風波
作者：黃庭堅（宋）

上客休辭酒淺深。素兒歌裡細聽沈。粉面不須歌扇掩，閒靜，一聲一字總關心。花外黃鸝能密語。休訴。有花能得幾時斟。畫作遠山臨碧水。明媚。夢為胡蝶去登臨。
定風波
作者：黃庭堅（宋）

歌舞闌珊退晚妝。主人情重更留湯。冠帽斜敧辭醉去，邀定，玉人纖手自磨香。又得尊前聊笑語。如許。短歌宜舞小紅裳。寶馬促歸朱戶閉。人睡。夜來應恨月侵床。
浪淘沙
作者：黃庭堅（宋）

憶昔謫巴蠻。荔子親攀。冰肌照映柘枝冠。日擘輕紅三百顆，一味甘寒。重入鬼門關。也似人間。一雙和葉插雲鬟。賴得清湘燕玉面，同倚闌干。
看花回
作者：黃庭堅（宋）

夜永蘭堂醺飲，半倚頹玉。爛熳墜鈿墮履，是醉時風景，花暗燭殘，歡意未闌，舞燕歌珠成斷續。催茗飲、旋煮寒泉，露井瓶竇響飛瀑。纖指緩、連環動觸。漸泛起、滿甌銀粟。香引春風在手，似粵嶺閩溪，初採盈掬。暗想當時，探春連雲詢篁竹。怎歸得，鬢將老，付與杯中綠。
惜餘歡・惜餘歡
作者：黃庭堅（宋）

四時美景，正年少賞心，頻啟東閣。芳酒載盈車，喜朋侶簪合。杯觴交飛勸酬獻，正酣飲、醉主公陳榻。坐來爭奈，玉山未頹，興尋巫峽。歌闌旋燒絳蠟。況漏轉銅壺，煙斷香鴨。猶整醉中花，借纖手重插。相將扶上，金鞍騕嫋，碾春焙、願少延歡洽。未須歸去，重尋豔歌，更留時霎。
醉落魄・一斛珠
作者：黃庭堅（宋）

蒼顏華髮。故山歸計無因得。舊交新貴音書絕。惟有家人，猶作殷勤別。離亭欲去歌聲咽。瀟瀟細雨涼生頰。淚珠不用羅巾裛。彈在羅衫，圖得見時說。
西江月
作者：黃庭堅（宋）

月側金盆墮水，雁回醉墨書空。君詩秀色雨園蔥。想見衲衣寒擁。蟻穴夢魂人世，楊花蹤跡風中。莫將社燕等秋鴻。處處春山翠重。
西江月
作者：黃庭堅（宋）

宋玉短牆東畔，桃源落日西斜。濃妝下著繡簾遮。鼓笛相催清夜。轉眄驚翻長袖，低徊細踏紅靴。舞餘猶顫滿頭花。嬌學男兒拜謝。
木蘭花令
作者：黃庭堅（宋）

凌歊臺上青青麥。姑熟堂前餘翰墨。暫分一印管江山，稍為諸公分皂白。江山依舊雲空碧。昨日主人今日客。誰分賓主強惺惺，問取磯頭新婦石。
木蘭花令
作者：黃庭堅（宋）

翰林本是神仙謫。落帽風流傾座席。坐中還有賞音人，能岸烏紗傾大白。江山依舊雲橫碧。昨日主人今日客。誰分賓主強惺惺，問取磯頭新婦石。
木蘭花令
作者：黃庭堅（宋）

青壺乃似壺中謫。永珍光輝森宴席。紅塵鬧處便休休，不是個中無皂白。歌煩舞倦朱成碧。春草池塘凌謝客。共君商略老生涯，歸種玉田秧白石。
木蘭花令
作者：黃庭堅（宋）

庾郎三九常安樂。使有萬錢無處著。徐熙小鴨水邊花，明月清風都佔卻。朱顏老盡心如昨。萬事休休休莫莫。樽前見在不饒人，歐舞梅歌君更酌。
木蘭花令
作者：黃庭堅（宋）

少年得意從軍樂。晚歲天教閒處著。功名富貴久寒灰，翰墨文章新諱卻。是非不用分今昨。雲月孤高公也莫。喜歡為地醉為鄉，飲客不來但自酌。
品令
作者：黃庭堅（宋）

鳳舞團團餅。恨分破、教孤令。金渠體淨，只輪慢碾，玉塵光瑩。湯響松風，早減了、二分酒病。味濃香永。醉鄉路、成佳鏡。恰如燈下，故人萬里，歸來對影。口不能言，心下快活自省。
醉蓬萊
作者：黃庭堅（宋）

對朝雲靉靆，暮雨霏微，翠峰相倚。巫峽高唐，鎖楚宮佳麗，蘸水朱門，半空霜戟，自一川都會。虜酒千杯，夷歌百轉，迫人垂淚。人道黔南，去天尺五，望極神京，萬重煙水。懸榻相迎，有風流千騎。荔臉紅深，麝臍香滿，醉舞裀歌袂。杜宇催人，聲聲到曉，不如歸是。
江城子
作者：黃庭堅（宋）

畫堂高會酒闌珊。倚欄干。霎時間。千里關山，常恨見伊難。及至而今相見了，依舊似、隔關山。倩人傳語問平安。省愁煩。淚休彈。哭損眼兒，不似舊時單。尋得石榴雙葉子，憑寄與、插雲鬖。
江城子
作者：黃庭堅（宋）

新來曾被眼奚搐。不甘伏。怎拘束。似夢還真，煩亂損心曲。見面暫時還不見，看不足、惜不足。不成歡笑不成哭。戲人目。遠山蹙。有分看伊，無分共伊宿。一貫一文蹺十貫，千不足、萬不足。
逍遙樂
作者：黃庭堅（宋）

春意漸歸芳草。故國佳人，千里信沈音杳。雨潤煙光，晚景澄明，極目危欄斜照。夢當年少。對樽前、上客鄒枚，小鬟燕趙。共舞雪歌塵，醉裡談笑。花色枝枝爭好。鬢絲年年漸老。如今遇風景，空瘦損、向誰道。東君幸賜與，天幕翠遮紅繞。休休，醉鄉歧路，華胥蓬島。
離亭燕・離亭宴
作者：黃庭堅（宋）

十載樽前談笑。天祿故人年少。可是陸沈英俊地，看即鎖窗批詔。此處忽相逢，潦倒禿翁同調。西顧郎官湖渺。事看庾樓人小。短艇絕江空悵望，寄得詩來高妙。夢去倚君傍，胡蝶歸來清曉。
歸田樂引・歸田樂
作者：黃庭堅（宋）

暮雨濛階砌。漏漸移、轉添寂寞，點點心如碎。怨你又戀你。恨你惜你。畢竟教人怎生是。前歡算未已。奈向如今愁無計。為伊聰俊，銷得人憔悴。這裡誚睡裡。夢裡心裡。一向無言但垂淚。
歸田樂引・歸田樂
作者：黃庭堅（宋）

對景還銷瘦。被個人、把人調戲，我也心兒有。憶我又喚我，見我嗔我，天生教人怎生受。看承幸廝勾。又是尊前眉峰皺。是人驚怪，冤我忒撋就。拼了又舍了，定是這回休了，及至相逢又依舊。
歸田樂令・歸田樂
作者：黃庭堅（宋）

引調得、甚今日心腸不戀家。寧寧地、思量他，思量他。兩情各自肯，甚忙咱。意思裡、莫是賺人唦。噷奴真個ヵ、共人ヵ。
望遠行
作者：黃庭堅（宋）

自見來，虛過卻、好時好日。這訑尿粘膩得處煞是律。據眼前言定，也有十分七八。冤我無心除告佛。管人閒底，且放我快活ヵ。便索些別茶祗待，又怎不遇偎花映月。且與一班半點，只怕你沒丁香核。
鼓笛令
作者：黃庭堅（宋）

酒闌命友閒為戲。打揭兒、非常愜意。各自輸贏只賭是。賞罰採、分明須記。小五出來無事。卻跋翻和九底。若要十一花下死。管十三、不如十二。
鼓笛令
作者：黃庭堅（宋）

寶犀未解心先透。惱殺人、遠山微皺。意淡言疏情最厚。枉教作、著行官柳。小雨勒花時候。抱琵琶、為誰清瘦。翡翠金籠思珍偶。忽拼與、山雞僝僽。
鼓笛令
作者：黃庭堅（宋）

見來兩個寧寧地。眼廝打、過如拳踢。恰得嘗些香甜底。苦殺人、遭誰調戲。臘月望州坡上地。凍著你、影嚲村鬼。你但那些一處睡。燒沙糖、管好滋味。
鼓笛令
作者：黃庭堅（宋）

見來便覺情於我。廝守著、新來好過。人道他家有婆婆。與一口、管教�拍ァ�副靖傳語木大。鼓兒裡、且打一和。更有些兒得處囉。燒沙糖、香藥添和。
好女兒
作者：黃庭堅（宋）

春去幾時還。問桃李無言。燕子歸棲風勁，梨雪亂西園。唯有月嬋娟。似人人、難近如天。願教清影常相見，更乞取團圓。
好女兒
作者：黃庭堅（宋）

粉淚一行行。啼破曉來妝。懶系酥胸羅帶，羞見繡鴛鴦。擬待不思量。怎奈向、目下恓惶。假饒來後，教人見了，卻去何妨。
採桑子
作者：黃庭堅（宋）

虛堂密候參同火，梨棗枝繁。深鎖三關。不要樊姬與小蠻。遙知風雨更闌夜，猶夢巫山。濃麗清閒。曉鏡新梳十二鬟。
採桑子
作者：黃庭堅（宋）

投荒萬里無歸路，雪點鬢繁。度鬼門關。已拼兒童作楚蠻。黃雲苦竹啼歸去，繞荔枝山。蓬戶身閒。歌板誰家教小鬟。
採桑子
作者：黃庭堅（宋）

櫻桃著子如紅豆，不管春歸。聞道開時。蜂惹香須蝶惹衣。樓臺燈火明珠翠，酒戀歌迷。醉玉東西。少個人人暖被攜。
採桑子
作者：黃庭堅（宋）

城南城北看桃李，依倚年華。楊柳藏鴉。又是無言颭落花。春風一面長含笑，偷顧羞遮。分付誰家。把酒花前試問他。
醜奴兒・採桑子
作者：黃庭堅（宋）

濟楚好得些。憔悴損、都是因它。那回得句閒言語，傍人盡道，你管又還鬼那人唦。得過口兒嘛。直勾得、風了自家。是即好意也毒害，你還甜殺人了，怎生申報孩兒。
菩薩蠻
作者：黃庭堅（宋）

細腰宮外清明雨。雲陽臺上煙如縷。雲雨暗巫山。流人殊未還。阿誰知此意。解遣雙壺至。不是白頭新。周郎舊可人。
鷓鴣天
作者：黃庭堅（宋）

塞雁初來秋影寒。霜林風過葉聲乾。龍山落帽千年事，我對西風猶整冠。蘭委佩，菊堪餐。人情時事半悲歡。但將酩酊酬佳節，更把茱萸仔細看。
鷓鴣天
作者：黃庭堅（宋）

節去蜂愁蝶不知。曉庭環繞折殘枝。自然今日人心別，未必秋香一夜衰。無閒事，即芳期。菊花須插滿頭歸。宜將酩酊酬佳節，不用登臨送落暉。
鷓鴣天
作者：黃庭堅（宋）

聞說君家有翠娥。施朱施粉總嫌多。揹人語處藏珠履，覰得羞時整玉梭。拖遠岫，壓橫波。何時傳酒更傳歌。為君寫就黃庭了，不要山陰道士鵝。
少年心
作者：黃庭堅（宋）

對景惹起愁悶。染相思、病成方寸。是阿誰先有意，阿誰薄倖。斗頓恁、少喜多嗔。合下休傳音問。你有我、我無你分。似合歡桃核，真堪人恨。心兒裡、有兩個人人。
少年心
作者：黃庭堅（宋）

心裡人人，暫不見、霎時難過。天生你要憔悴我。把心頭從前鬼，著手摩挲。抖擻了、百病銷磨。見說那廝脾鱉熱。大不成我便與拆破。待來時、鬲上與廝噷則個。溫存著、且教推磨。
點絳唇
作者：黃庭堅（宋）

幾日無書，舉頭欲問西來燕。世情夢幻。復作如斯觀。自嘆人生，分合常相半。戎雖遠。念中相見。不託魚和雁。
點絳唇
作者：黃庭堅（宋）

羅帶雙垂，妙香長恁攜纖手。半妝紅豆。各自相思瘦。聞道伊家，終日眉兒皺。不能勾。淚珠輕溜。裛損揉藍袖。
南鄉子
作者：黃庭堅（宋）

諸將說封侯。短笛長歌獨倚樓。萬事盡隨風雨去，休休。戲馬臺南金絡頭。催酒莫遲留。酒味今秋似去秋。花向老人頭上笑，羞羞。白髮簪花不解愁。
南歌子
作者：黃庭堅（宋）

槐綠低窗暗，榴紅照眼明。玉人邀我少留行。無奈一帆煙雨、畫船輕。柳葉隨歌皺，梨花與淚傾。別時不似見時情。今夜月明江上、酒初醒。
更漏子
作者：黃庭堅（宋）

體妖嬈，鬟婀娜。玉甲銀箏照座。危柱促，曲聲殘。王孫帶笑看。休休休，莫莫莫。愁撥個絲中索。了了了，玄玄玄。山僧無碗禪。
好事近
作者：黃庭堅（宋）

歌罷酒闌時，瀟灑座中風色。主禮到君須盡，奈賓朋南北。暫時分散總尋常，難堪久離拆。不似建溪春草，解留連佳客。
好事近
作者：黃庭堅（宋）

一弄醒心絃，情在兩山斜疊。彈到古人愁處，有真珠承睫。使君來去本無心，休淚界紅頰。自恨老來憎酒，負十分金葉。
好事近
作者：黃庭堅（宋）

不見片時霎，魂夢鎮相隨著。因甚近新無據，誤竊香深約。思量模樣忔憎兒，惡又怎生惡。終待共伊相見，與佯佯奚落。
喝火令
作者：黃庭堅（宋）

見晚情如舊，交疏分已深。舞時歌處動人心。煙水數年魂夢，無處可追尋。昨夜燈前見，重題漢上襟。便愁雲雨又難尋。曉也星稀，曉也月西沈。曉也雁行低度，不會寄芳音。
留春令
作者：黃庭堅（宋）

江南一雁橫秋水。嘆咫尺、斷行千里。回紋機上字縱橫，欲寄遠、憑誰是。謝客池塘春都未。微微動、短牆桃李。半陰才暖卻清寒，是瘦損、人天氣。
宴桃源・如夢令
作者：黃庭堅（宋）

天氣把人僝僽。落絮遊絲時候。茶飯可曾忺，鏡中贏得銷瘦。生受。生受。更被養娘催繡。
雪花飛
作者：黃庭堅（宋）

攜手青雲路穩，天聲迤邐傳呼。袍笏恩章乍賜，春滿皇都。何處難忘酒，瓊花照玉壺。歸嫋絲梢競醉，雪舞郊衢。
下水船
作者：黃庭堅（宋）

總領神仙侶。齊到青雲歧路。丹禁風微，咫尺諦聞天語。盡榮遇。看即如龍變化，一擲靈梭風雨。真遊處。上苑尋春去。芳草芊芊迎步。幾曲笙歌，櫻桃豔裡歡聚。瑤觴舉。回祝堯齡萬萬，端的君恩難負。
賀聖朝
作者：黃庭堅（宋）

脫霜披茜初登第。名高得意。櫻桃榮宴玉墀遊，領群仙行綴。佳人何事輕相戲。道得之何濟。君家聲譽古無雙，且均平居二。
青玉案
作者：黃庭堅（宋）

煙中一線來時路。極目送、歸鴻去。第四陽關雲不度。山胡新囀，子規言語。正在人愁處。憂能損性休朝暮。憶我當年醉時句。渡水穿雲心已許。暮年光景，小軒南浦。同卷西山雨。
沁園春
作者：黃庭堅（宋）

把我身心，為伊煩惱，算天便知。恨一回相見，百方作計，未能偎倚，早覓東西。鏡裡拈花，水中捉月，覷著無由得近伊。添憔悴，鎮花銷翠減，玉瘦香肌。奴兒。又有行期。你去即無妨我共誰。向眼前常見，心猶未足，怎生禁得，真個分離。地角天涯，我隨君去。掘井為盟無改移。君須是，做些兒相度，莫待臨時。
千秋歲
作者：黃庭堅（宋）

苑邊花外。記得同朝退。飛騎軋，鳴珂碎。齊歌雲繞扇，趙舞風迴帶。巖鼓斷，杯盤狼藉猶相對。灑淚誰能會。醉臥藤陰蓋。人已去，詞空在。兔園高宴悄，虎觀英遊改。重感慨，波濤萬頃珠瀋海。
千秋歲
作者：黃庭堅（宋）

世間好事。恰恁廝當對。乍夜永，涼天氣。雨稀簾外滴，香篆盤中字。長入夢，如今見也分明是。歡極嬌無力，玉軟花敧墜。釵罥袖，雲堆臂。燈斜明媚眼，汗浹瞢騰醉。奴奴睡，奴奴睡也奴奴睡。
河傳
作者：黃庭堅（宋）

心情老懶。對歌對舞，猶是當時眼。巧笑靚妝，近我衰容華鬢。似扶著、賣卜算。思量好個當年見。催酒催更，只怕歸期短。飲散燈稀，背鎖落花深院。好殺人、天不管。
望江東
作者：黃庭堅（宋）

江水西頭隔煙樹。望不見、江東路。思量只有夢來去。更不怕、江闌住。燈前寫了書無數。算沒個、人傳與。直饒尋得雁分付。又還是、秋將暮。
桃源憶故人
作者：黃庭堅（宋）

碧天露洗春容淨。淡月曉收殘暈。花上密煙飄盡。花底鶯聲嫩。雲歸楚峽厭厭困。兩點遙山新恨。和淚暗彈紅粉。生怕人來問。
卜算子
作者：黃庭堅（宋）

要見不得見，要近不得近。試問得君多少憐，管不解、多於恨。禁止不得淚，忍管不得悶。天上人間有底愁，向個裡、都諳盡。
蝶戀花
作者：黃庭堅（宋）

海角芳菲留不住。筆下風生，吹入青雲去。仙籍有名天賜與。致君事業安排取。要識世間平坦路。當使人人，各有安身處。黑髮便逢堯舜主。笑人白首耕南畝。
浣溪沙
作者：黃庭堅（宋）

飛鵲臺前暈翠蛾。千金新買帝青螺。最難如意為情多。幾處淚痕留醉袖，一春愁思近橫波。遠山低盡不成歌。
浣溪沙
作者：黃庭堅（宋）

一葉扁舟卷畫簾。老妻學飲伴清談。人傳詩句滿江南。林下猿垂窺滌硯，巖前鹿臥看收帆。杜鵑聲亂水如環。
訴衷情
作者：黃庭堅（宋）

小桃灼灼柳鬖鬖。春色滿江南。雨晴風暖煙淡，天氣正醺酣。山潑黛，水挼藍。翠相攙。歌樓酒旆，故故招人，權典青衫。
訴衷情
作者：黃庭堅（宋）

旋揎玉指著紅靴。宛宛鬥彎訛。天然自有殊態，供愁黛、不須多。分遠岫，壓橫波。妙難過。自敧枕處，獨倚闌時，不奈顰何。
訴衷情
作者：黃庭堅（宋）

珠簾繡幕卷輕霜。呵手試梅妝。都緣自有離恨，故畫作、遠山長。思往事，惜流光。恨難忘。未歌先斂，欲笑還顰，最斷人腸。
晝夜樂
作者：黃庭堅（宋）

夜深記得臨歧語。說花時、歸來去。教人每日思量，到處與誰分付。其奈冤家無定據。約雲朝、又還雨暮。將淚入鴛衾，總不成行步。元來也解知思慮。一封書、深相許。情知玉帳堪歡，為向金門進取。直待腰金拖紫後，有夫人、縣君相與。爭奈會分疏，沒嫌伊門路。
一落索
作者：黃庭堅（宋）

誰道秋來煙景素。任遊人不顧。一番時態一番新，到得意、皆歡慕。紫萸黃菊繁華處。對風庭月露。愁來即便去尋芳，更作甚、悲秋賦。
滿庭芳
作者：黃庭堅（宋）

風力驅寒，雲容呈瑞，曉來到處花飛。遍裝瓊樹，春意到南枝。便是漁蓑舊畫，綸竿重、橫玉低垂。今宵裡，香閨邃館，幽賞事偏宜。風流，金馬客，歌鬟醉擁，烏帽斜敧。問人間何處，鵬運天池。且共周郎按曲，音微誤、首已先回。同心事，丹山路穩，長伴綵鸞歸。
西江月
作者：黃庭堅（宋）

細細風清撼竹，遲遲日暖開花。香幃深臥醉人家。媚語嬌聲婭奼。奼婭聲嬌語媚，家人醉臥深幃。香花開暖日遲遲。竹撼清風細細。
失調名
作者：黃庭堅（宋）

直須把、茱萸遍插，看滿座、細嗅清香。
好事近
作者：黃庭堅（宋）

瀟灑薦冰盤，滿座暗驚香集。久後一般風味，問幾人知得。畫堂飲散已歸來，清潤轉更惜。留取酒醒時候，助茗甌春色。
瑞鶴仙
作者：黃庭堅（宋）

環滁皆山也。望蔚然深秀，琅琊山也。山行六七里，有翼然泉上，醉翁亭也。翁之樂也。得之心、寓之酒也。更野芳佳木，風高日出，景無窮也。遊也。山餚野蔌，酒冽泉香，沸籌觥也。太守醉也。喧譁眾賓歡也。況宴酣之樂、非絲非竹，太守樂其樂也。問當時、太守為誰，醉翁是也。
驀山溪
作者：黃庭堅（宋）

朝來風日，陡覺春衫便。翠柳豔明眉，戲鞦韆、誰家倩盼。煙勻露洗，草色媚橫塘，平沙軟。雕輪轉。行樂聞弦管。追思年少，走馬尋芳伴。一醉幾纏頭，過揚州、珠簾盡卷。而今老矣，花似霧中看，歡喜淺。天涯遠。信馬歸來晚。
搗練子
作者：黃庭堅（宋）

梅凋粉，柳搖金。微雨輕風斂陌塵。厚約深盟何處訴，除非重見那人人。
減字浣溪沙・浣溪沙
作者：賀鑄（宋）

浮動花釵影鬢煙。淺妝濃笑有餘妍。酒醺檀點語憑肩。留不住時分鈿鏡，舊曾行處失金蓮。碧雲芳草恨年年。
減字浣溪沙・浣溪沙
作者：賀鑄（宋）

兩點春山一寸波。當筵嬌甚不成歌。動人情態可須多。金井露寒風下葉，畫橋雲斷月侵河。厭厭此夜奈愁何。
減字浣溪沙・浣溪沙
作者：賀鑄（宋）

清淺陂塘藕葉乾。細風蔬雨鷺鷥寒。半垂簾幕倚闌干。惆悵竊香人不見，幾回憔悴後庭蘭。行雲可是渡江難。
減字浣溪沙・浣溪沙
作者：賀鑄（宋）

樓角初銷一縷霞。淡黃楊柳暗棲鴉。玉人和月摘梅花。笑拈粉香歸洞戶，更垂簾幕護窗紗。東風寒似夜來些。
相思引
作者：賀鑄（宋）

團扇單衣楊柳陌。花似春風□無跡。賴白玉香奩供汾澤。借秀色。添春色。借秀色。添春色。雲幕華燈張綺席。半醉客。留醒客。半醉客。留醒客。漸促膝傾鬟琴差拍。問此夕。知何夕。問此夕。知何夕。
天門謠
作者：賀鑄（宋）

牛渚天門險。限南北、七雄豪佔。清霧斂。與閒人登覽。待月上潮平波灩灩。塞管輕吹新《阿濫》。風滿檻。歷歷數、西州更點。
獻金盃・厭金盃
作者：賀鑄（宋）

風軟香遲，花深漏短。可憐宵、畫堂春半。碧紗窗影，卷帳蠟燈紅，鴛枕畔。密寫烏絲一段。採蘋溪晚。拾翠沙空，盡愁倚、夢雲飛觀。木蘭艇子，幾日渡江來，心目斷。桃葉青山隔岸。
清平樂
作者：賀鑄（宋）

陰晴未定。薄日烘雲影。臨水朱門花一徑。盡日鳥啼人靜。厭厭幾許春情。可憐老去蘭成。看取鑷殘雙鬢，不隨芳草重生。
清平樂
作者：賀鑄（宋）

小桃初謝。雙燕還來也。記得年時寒食下。紫陌青門遊冶。楚城滿目春華。可堪遊子思家。惟有夜來歸夢，不知身在天涯。
攤破浣溪沙・山花子
作者：賀鑄（宋）

湖上秋深藕葉黃。清霜銷瘦損垂楊。洲嘴嫩沙斜照暖，睡鴛鴦。紅粉蓮娃何處在，西風不為管餘香。今夜月明聞水調，斷人腸。
攤破浣溪沙・山花子
作者：賀鑄（宋）

雙鳳簫聲隔彩霞。朱門深閉七香車。何處探春尋舊約，謝孃家。旖旎細風飄水麝，玲瓏殘雪浸山茶。飲罷西廂簾影外，玉蟾斜。
惜雙雙・惜分飛
作者：賀鑄（宋）

皎鏡平湖三十里。碧玉山圍四際。蓮蕩香風裡。彩鴛鴦覺雙飛起。明月多情隨舵尾。偏照空床翠被。回首笙歌地。醉更衣處長相記。
思越人・朝天子
作者：賀鑄（宋）

紫府東風放夜時。步蓮穠李伴人歸。五更鐘動笙歌散，十里月明燈火稀。香苒苒，夢依依。天涯寒盡減春衣。鳳凰城闋知何處，寥落星河一雁飛。
思越人・朝天子
作者：賀鑄（宋）

怊悵離亭斷採襟。碧雲明月兩關心。幾行書尾情何限，一尺裙腰瘦不禁。遙夜半，曲房深。有時暱語話如今。侵窗冷雨燈生暈，淚溼羅箋楚調吟。
鶴沖天
作者：賀鑄（宋）

鼕鼕鼓動，花外沈殘漏。華月萬枝燈，還清晝。廣陌衣香度，飛蓋影、相先後。個處頻回首。錦房西去，期約武陵西口。當時早恨歡難偶。可堪流浪遠，分攜久。小畹蘭英在，輕付與、何人手。不似長亭柳。舞楓眠雨，伴我一春銷瘦。
小重山
作者：賀鑄（宋）

飄徑梅英雪未融。芳菲訊息到，杏梢紅。隔年歡事水西東。凝思久，不語坐書空。回想夾城中。採山簫鼓沸，綺羅叢。鈿輪珠網玉花驄。香陌上，誰與鬥春風。
六州歌頭
作者：賀鑄（宋）

少年俠氣，交結五都雄。肝膽洞。毛髮聳。立談中。死生同。一諾千金重。推翹勇。衿豪蹤。輕蓋擁。聊飛鞚。斗城東。轟飲酒爐，春色浮寒甕。吸海垂虹。閒呼鷹嗾犬，白羽摘雕弓。狡穴俄空。樂匆匆。似黃粱夢。辭丹鳳。明月共。漾孤篷。官冗從。懷倥傯。落塵籠。薄書從。鶡弁如雲眾。共粗用。忽奇功。笳鼓動。漁陽弄。思悲翁。不請長纓，系取天嬌種。劍吼西風。恨登山臨水，手寄七絃桐。目送歸鴻。
浣溪沙
作者：賀鑄（宋）

翠縠參差拂水風。暖雲如絮撲低空。麗人波臉覺春融。纓掛寶釵初促席，檀高微注玉杯紅。芳醪何似此情濃。
浣溪沙
作者：賀鑄（宋）

雲母窗前歇繡針。低鬟凝思坐調琴。玉纖纖按十三金。歸臥文園猶帶酒，柳花飛度畫堂陰。只憑雙燕話春心。
浣溪沙
作者：賀鑄（宋）

疊鼓新歌百樣嬌。銅丸玉腕促雲謠。揭簾飛瓦雹聲焦。九渠池邊楊柳陌，香輪軋軋馬簫簫。細風妝面酒痕銷。
江城子
作者：賀鑄（宋）

麝燻微度繡芙蓉。翠衾重。畫堂空。前夜偷期，相見卻匆匆。心事兩知何處問，依約是，夢中逢。坐疑行聽竹窗風。出簾櫳。杳無蹤。已過黃昏，纏動寺樓鍾。暮雨不來春又去，花滿地，月朦朧。
浪淘沙
作者：賀鑄（宋）

一葉忽驚秋。分付東流。殷勤為過白蘋洲。洲上小樓簾半卷，應認歸舟。回首戀朋遊。跡去心留。歌塵蕭散夢雲收。惟有尊前曾見月，相伴人愁。
木蘭花・玉樓春
作者：賀鑄（宋）

佩環聲認腰肢軟。風裡麝燻知近遠。此身常羨玉妝臺，得見曉來梳畫面。迴廊幾步通深院。一桁繡衣簾不卷。酒闌歌罷欲黃昏，腸斷歸巢雙燕燕。
木蘭花・玉樓春
作者：賀鑄（宋）

銀黃雁柱香檀撥。鏤板三聲催細抹。舞腰輕怯絳裙長，羞按築球花十八。東城柳岸匆匆發。畫舫一篙煙水闊。可憐單枕欲眠時，還見尊前前夜月。
蝶戀花
作者：賀鑄（宋）

小院朱扉開一扇。內樣新妝，鏡裡分明見。眉暈半深唇注淺。朵雲冠子偏宜面。被掩芙蓉燻麝煎。簾影沈沈，祗有雙飛燕。心事向人猶靦腆。強來窗下尋針線。
石州引・石州慢
作者：賀鑄（宋）

薄雨初寒，斜照弄晴，春意空闊。長亭柳色纏黃，遠客一枝先折。煙橫水際，映帶幾點歸鴉，東風銷盡龍沙雪。還記初關來，恰而今時節。將發。畫樓芳酒，紅淚清歌，頓成清別。已是經年，杳杳音塵多絕。欲知方寸，共有幾許清愁，芭蕉不展丁香結。枉望斷天涯，兩厭厭風月。
失調名
作者：賀鑄（宋）

羅帷映月，玉研生冰。
失調名
作者：賀鑄（宋）

風頭夢、吹無跡。
減字木蘭花
作者：賀鑄（宋）

簪花照鏡。客鬢蕭蕭都不整。擬倩東□。化作尊前如夢雲。風香月影。信是瑤臺清夜永。深閉重門。牽絆劉郎別後魂。
鳳棲梧・蝶戀花
作者：賀鑄（宋）

為問宛溪橋畔柳。拂水倡條，幾贈行人手。一樣葉眉偏解皺。白綿飛盡因誰瘦。今日離亭還對酒。唱斷青青，好去休回首。美陰向人疏似舊。何須更待秋風後。
南柯子・南歌子
作者：賀鑄（宋）

斗酒才供淚，扁舟只載愁。畫橋青柳小朱樓。猶記出城車馬、為遲留。有恨花空委，無情水自流。河陽新鬢盡禁秋。蕭散楚雲巫雨、生此休。
望湘人
作者：賀鑄（宋）

厭鶯聲到枕，花氣動簾，醉魂愁夢相半。被惜餘薰，帶驚剩眼。幾許傷春春晚。淚竹痕鮮，佩蘭香老，湘天濃暖。記小江、風月佳時，屢約非煙遊伴。須信鸞弦易斷。奈雲和再鼓，曲終人遠。認羅襪無蹤，舊處弄波清淺。青翰棹艤，白蘋洲畔。盡木臨皋飛觀。不解寄、一字相思，幸有歸來雙燕。
謁金門
作者：賀鑄（宋）

楊花落。燕子橫川朱閣。常恨春醪如水薄。閒愁無處著。綠野帶江山絡角。桃葉參差前約。歷歷短檣沙外泊。東風晚來惡。
蝶戀花
作者：賀鑄（宋）

幾許傷春春復暮。楊柳清陰，偏礙遊絲度。天際小山桃葉步。白蘋花滿湔裙處。竟日微吟長短句。簾影燈昏，心寄胡琴語。數點雨聲風約住。朦朧淡月雲來去。
小梅花・梅花引
作者：賀鑄（宋）

思前別。記時節。美人顏色如花發。美人歸。天一涯。娟娟姮娥，三五滿還虧。翠眉蟬鬢生離訣。遙望青樓心欲絕。夢中尋。臥巫雲。覺來珠淚，滴向湘水深。愁無已。奏綠綺。歷歷高山與流水。妙通神。覺知音。不知暮雨朝雲、何山岑。相思無計堪可比。珠箔雕闌集千里。漏將分。月窗明。一夜梅花忽開、疑是君。
烏啼月・烏夜啼
作者：賀鑄（宋）

牛女相望處，星橋不礙東西。重牆未抵蓬山遠，卻恨畫樓低。細字頻傳幽怨，凝缸長照單棲。城烏可是知人意，偏向月明啼。
簇水近
作者：賀鑄（宋）

一笛清風弄袖，新月梳雲縷。澄涼夜色，纏過幾點黃昏雨。俠少朋遊，正喜九陌消塵土。鞭穗嫋、紫騮花步。過朱戶。認得宮妝，為誰重掃新眉嫵。徘徊片響難問，桃李都無語。十二青樓下，指燈火章臺路。不念人、腸斷歸去。
畫眉郎・好女兒
作者：賀鑄（宋）

雪絮雕章。梅粉華妝。小芒臺、榧機羅湘素，鼓銅蟾硯滴，金雕琴寫，玉燕釵梁。五馬徘徊長路，漫非意、鳳求凰。認蘭情、自有憐才處，似題橋貴客，栽花潘令，真畫眉郎。
試周郎・訴衷情
作者：賀鑄（宋）

喬家深閉鬱金堂。朝鏡事梅妝。雲鬟翠鈿浮動，微步擁釵梁。情尚秘，色猶莊。遞瞻相。弄絲調管，時誤新聲，翻試周郎。
新念別・夜遊宮
作者：賀鑄（宋）

湖上蘭舟暮發。揚州夢斷燈明滅。想見瓊花開似雪。帽簷香，玉纖纖，曾為折。漁管吹還咽。問何意、煎人愁絕。江北江南新念別。掩芳尊，與誰同，今夜月。
謁金門
作者：賀鑄（宋）

溪聲急。無數落花漂出。燕子分泥蜂釀蜜。遲遲豔風日。須信芳菲隨失。況復佳期難必。擬把此情書萬一。愁多翻閣筆。
減字木蘭花
作者：賀鑄（宋）

冷香浮動。望處欲聲胡蝶夢。曉日曈曨。愁見凝酥暖漸融。鼓催歌送。芳酒一尊誰與共。寂寞牆東。門掩黃昏滿院風。
攤破浣溪沙・山花子
作者：賀鑄（宋）

錦韉未弦瑟瑟徽。玉纖新擬鳳雙飛。縹緲燭煙花暮暗，就更衣。約略整環釵影動，遲迴顧步佩聲微。宛是春風胡蝶舞，帶香歸。
瑤臺第一層
作者：趙仲御（宋）

嶰管聲催。人報道、嫦娥步月來。鳳燈鸞矩，寒輕廉箔，光泛樓臺。萬年春未老，更帝鄉日月蓬萊。從仙仗，看星河銀界，錦繡天街。歡陪。千官萬騎，九霄人在五雲堆。紫袍光裡，星球宛轉，花影徘徊。未央宮漏水，散異香、龍闕崔嵬。翠輿回。奏仙歌韶吹，寶殿尊罍。
驀山溪
作者：仲殊（宋）

清江平淡，疏雨和煙染。春在廣寒宮，付江梅、先開素豔。年年第一，相見越溪東，雲體態，雪精神，不把年華佔。山亭水榭，別恨多銷黯。又是主人來，更不辜、香心一點。題詩才思，清似玉壺冰，輕回顧，落尊前，桃杏聲華減。
鵲踏枝・蝶戀花
作者：仲殊（宋）

斜日平山寒已薄。雪過鬆梢，猶有殘英落。晚色際天天似幕。一尊先與東風約。邀得紅梅同宴樂。酒面融春，春滿纖纖萼。客意為伊渾忘卻。歸船且傍花陰泊。
點絳唇
作者：仲殊（宋）

春遇瑤池，長空飛下殘英片。素光圍練。寒透笙歌院。莫把壽陽，妝信傳書箭。掩香面。漢宮尋遍。月裡還相見。
南歌子
作者：仲殊（宋）

十里青山遠，潮平陸帶沙。數聲啼鳥怨年華。又是淒涼時候、在天涯。白露收殘暑，清風襯晚霞。綠楊堤畔鬧荷花。記得年時沽酒、那人家。
減字木蘭花
作者：仲殊（宋）

誰將妙筆。寫就素縑三百匹。天下應無。此是錢塘江上圖。一般奇絕。雲淡天低秋夜月。費盡丹青。只這些兒畫不成。
減字木蘭花
作者：仲殊（宋）

江南三月。猶有枝頭千點雪。邀上芳尊。卻佔東君一半春。尊前眼底。南國風光都在此。移過江來。從此江南不復開。
南歌子
作者：仲殊（宋）

解舞清平樂，如今說向誰。紅爐片雪上鉗錘。打就金毛獅子、也堪疑。木女明開眼，泥人暗皺眉。蟠桃已是著花遲。不向春風一笑、待何時。
踏莎行
作者：仲殊（宋）

濃潤侵衣，暗香飄砌。雨中花色添憔悴。鳳鞋溼透立多時，不言不語厭厭地。眉上新愁，手中文字。因何不倩鱗鴻寄。想伊只訴薄情人，官中誰管閒公事。
金蕉葉
作者：仲殊（宋）

叢霄逸韻祥煙渺。搖金翠、玲瓏三島。地控全吳，山橫舊楚春來早。千里斷雲芳草。六朝遺恨連江表。都分付、倚樓吟嘯。鐵甕城頭，一聲畫角吹殘照。帶夜潮來到。
定風波
作者：仲殊（宋）

花戟雲幡擁上方。畫簾風細度春香。銀色界前多遠景。人靜。鐵城西面又斜陽。山色入江流不盡，古今一夢莫思量。故里無家歸去懶。傷遠。年華滿眼多淒涼。
蝶戀花
作者：仲殊（宋）

北固山前波浪遠。鐵甕城頭，畫角殘聲短。促酒濺金催小宴。燈搖蠟焰香風軟。落日煙霞晴滿眼。欲仗丹青，巧筆彤牙管。解寫伊川山色淺。誰能畫得江天晚。
南徐好
作者：仲殊（宋）

南徐好，鼓角亂雲中。金地浮山星雨點，鐵城橫鎖甕三重。開國舊誇雄。春過後，佳氣蕩晴空。淥水畫橋沽酒市，清江晚渡落花風。千古夕陽紅。
南徐好
作者：仲殊（宋）

南徐好，城裡小花山。淡薄融香松滴露，蕭疏籠翠竹生煙。風月共閒閒。金暈暗，燈火小紅蓮。太尉昔年行樂地，都人今日散花天。桃李但無言。
南徐好
作者：仲殊（宋）

南徐好，橋下淥波平。畫柱千年嘗有鶴，垂楊三月未聞鶯。行樂過清明。南北岸，花市管絃聲。邀客上樓雙榼酒，艤舟清夜兩街燈。直上月亭亭。
南徐好
作者：仲殊（宋）

南徐好，溪上百花堆。宴罷歌聲隨水去，夢迴春色入門來。芳草遍池臺。文彩動，奎璧爛昭回。玉殿儀刑推舊德。金鑾詞賦少高才。丹詔起風雷。
南徐好
作者：仲殊（宋）

南徐好，春塢鎖池亭。山送雲來長入夢，水浮花去不知名。菸草上東城。歌榭外，楊柳晚青青。收拾年華藏不住，暗傳訊息漏新聲。無計奈流鶯。
南徐好
作者：仲殊（宋）

南徐好，多景在樓前。京口萬家寒食日，淮南千里夕陽天。天際幾重山。鶯啼處，人倚畫闌干。西寨煙深晴後色，東風春減夜來寒。花滿過江船。
南徐好
作者：仲殊（宋）

南徐好，浮玉舊花宮。琢破琉璃閒世界，化城樓閣在虛空。香霧鎖重重。天共水，高下混相通。雲外月輪波底見，倚闌人在一光中。此景與誰同。
南徐好
作者：仲殊（宋）

南徐好，樽酒上西樓。調鼎勳庸還世事，鎮江旌節從仙遊。樓下水空流。桃李在，花月更悠悠。侍燕歌終無舊夢，畫眉燈暗至今愁。香冷舞衣秋。
南徐好
作者：仲殊（宋）

南徐好，橋下綠楊村。兩謝風流稱郡守，二蘇家世作州民。文彩動星辰。書萬卷，今日富兒孫。三徑客來消永晝，百壺酒盡過芳春。江月伴開尊。
南徐好
作者：仲殊（宋）

南徐好，直下控淮津。山放凝雲低鳳翅，潮生輕浪卷龍鱗。清洗古今愁。天盡處，風水接西濱。井裡不傳溪上信，楊花猶見渡頭春。愁殺渡江人。
失調名
作者：仲殊（宋）

瀟瀟暮雨，梨花寒食。
念奴嬌
作者：仲殊（宋）

水楓葉下，乍湖光清淺。涼生商素。西帝宸遊羅翠蓋，擁出三千宮女。絳採嬌春，鉛華掩晝，占斷鴛鴦浦。歌聲搖曳，浣沙人在何處。別岸孤嫋一枝，廣寒宮殿，冷落棲愁苦。雪豔冰肌羞淡泊，偷把胭脂勻注。媚臉籠霞，芳心泣露，不肯為雲雨。金波影裡，為誰長恁凝佇。
驀山溪
作者：仲殊（宋）

年芳已遠，涼夏疏疏雨。菊佔此時開，背佳期、清秋何處。滴成金豆，彈破慄文圓，臨水檻，倚風亭，全勝東籬暮。茱萸未結，誰是多情侶。菖葉與葵花，也相饒、也□羞妒。主人著意，何必念登高，浮酒面，解煩襟，消盡當筵暑。
減字木蘭花
作者：仲殊（宋）

青條綠葉。結起蓬瀛連萬疊。風引飄飄。下有紅波引六鰲。五城煙斂。剪碎採雲紅點點。帖在山腰。旁有斑斑雪未消。
浣溪沙
作者：仲殊（宋）

楚客才華為發揚。深林著意不相忘。夢成燕國正芬芳。莫把品名閒議擬，且看青鳳羽毛長。十分領取面前香。
醉花陰
作者：仲殊（宋）

輕紅蔓引絲多少。剪青蘭葉巧。人向月中歸，留下星鈿，彈破真珠小。等閒不管春知道。多著繡簾圍繞。只恐被東風，偷得餘香，分付閒花草。
西江月
作者：仲殊（宋）

味過華林芳蒂，色兼陽井沈朱。輕勻絳蠟裹團酥。不比人間甘露。神鼎十分火棗，龍盤三寸紅珠。清含冰蜜洗雲腴。只恐身輕飛去。
玉樓春
作者：仲殊（宋）

飛香漠漠簾帷暖。一線水沈煙未斷。紅樓西畔小闌干，盡日倚闌人已遠。黃梅雨入芭蕉晚。鳳尾翠搖雙葉短。舊年顏色舊年心，留到如今春不管。
虞美人
作者：仲殊（宋）

一番雨過年芳淺。嫋嫋心情懶。章臺人過馬嘶聲。小眉不盞恨盈盈。怨清明。煙柔露軟湖東岸。惱亂春風慣。一聲鶯是故園鶯。及至如今□聞處、又多情。
驀山溪
作者：仲殊（宋）

黃金線軟，玉露聲輕潤。青頭破出芽，拂煙痕、一枝猶嫩。東風著意，不放舞間□，春漸暖，柔無力，依依怨和□。旗亭帶晚，又是清明近。惹盡別離愁，約啼鶯、深深與問。灞陵傷感，那更入陽關，扳折處，我無心，行人自多恨。
訴衷情
作者：仲殊（宋）

楚江南岸小青樓。樓前人檥舟。別來後庭花晚，花上夢悠悠。山不斷，水空流，漫凝眸。建康宮殿，燕子來時，多少閒愁。
訴衷情
作者：仲殊（宋）

鍾山影裡看樓臺。江煙晚翠開。六朝舊時明月，清夜滿秦淮。寂寞處，兩潮回。黯愁懷。汀花雨細，水樹風閒，又是秋來。
訴衷情
作者：仲殊（宋）

清波門外擁輕衣。楊花相送飛。西湖又還春晚，水樹亂鶯啼。閒院宇，小簾幃。晚初歸。鐘聲已過，篆香才點，月到門時。
訴衷情
作者：仲殊（宋）

長橋春水拍堤沙。疏雨帶殘霞。幾聲脆管何處，橋下有人家。宮樹綠，晚煙斜。噪閒鴉。山光無盡，水風長在，滿面楊花。
訴衷情
作者：仲殊（宋）

湧金門外小瀛洲。寒食更風流。紅船滿湖歌吹，花外有高樓。晴日暖，淡煙浮。恣嬉遊。三千粉黛，十二闌干，一片雲頭。
蝶戀花
作者：仲殊（宋）

開到杏花寒食近。人在花前，宿酒和春困。酒有盡時情不盡。日長只恁厭厭悶。經歲別離閒與問。花上啼鶯，解道深深恨。可惜斷雲無定準。不能為寄藍橋信。
柳梢青
作者：仲殊（宋）

岸草平沙。吳王故苑，柳嫋煙斜。雨後寒輕，風前香軟，春在梨花。行人一棹天涯。酒醒處，殘陽亂鴉。門外鞦韆，牆頭紅粉，深院誰家。
夏雲峰
作者：仲殊（宋）

天闊雲高，溪橫水遠。晚日寒生輕暈。閒階靜、楊花漸少，朱門掩、鶯聲猶嫩。悔匆匆、過卻清明，旋佔得餘芳，已成幽恨。都幾日陰沈，連宵慵困。起來韶華都盡。怨入雙眉閒鬥損。乍品得情懷，看承全近。深深態、無非自許。厭厭意、終羞人間。爭知道、夢裡蓬萊，待忘了餘香，時傳音信。縱留得鶯花，東風不住，也則眼前愁悶。
望江南・憶江南
作者：仲殊（宋）

成都好，蠶市趁遨遊。夜放笙歌喧紫陌，春遨燈火上高樓。車馬溢瀛洲。人散後，繭館喜綢繆。柳葉已饒煙黛細，桑條何似玉纖柔。立馬看風流。
失調名
作者：仲殊（宋）

椒觴獻壽瑤觴滿。採幡兒、輕輕剪。
失調名
作者：仲殊（宋）

柏觴斂灩銀幡小。
失調名
作者：仲殊（宋）

遙想天孫離別後，一宵歡會，暫停機杼。
失調名
作者：仲殊（宋）

疏雨洗雲軺，望極銀河影裡。
失調名
作者：仲殊（宋）

玉線金針，千般聲笑，月下人家。
失調名
作者：仲殊（宋）

戲馬風流，佩茱萸時節。
望江南・憶江南
作者：仲殊（宋）

成都好，藥市晏遊閒。步出五門鳴劍佩，別登三島看神仙。縹緲結靈煙。雲影裡，歌吹暖霜天。何用菊花浮玉醴，願求朱草化金丹。一粒定長年。
南柯子・南歌子
作者：仲殊（宋）

金甃蟠龍尾，蓮開舞鳳頭。涼生宮殿不因秋。門外莫尋塵世，卷地江流。霽色澄千里，潮聲帶兩洲。月華輕泛浪花浮。今夜蓬萊歸夢，十二瓊樓。
減字木蘭花
作者：仲殊（宋）

山陰道士。鶴目龜趺多秀氣。右領將軍。蕭散精神一片雲。東山太傅。落落龍驤兼虎步。潦倒支公。窮骨零丁少道風。
念奴嬌
作者：仲殊（宋）

故園避暑，愛繁陰翳日，流霞供酌。竹影篩金泉漱玉，紅映微花簾箔。素質生風，香肌無汗，繡扇長閒卻。雙鸞棲處，綠筠時下風籜。吹斷舞影歌聲，陽臺人去，有當年池閣。佩結蘭英凝念久，言語精神依約。燕別雕樑，歸鴻紫塞，音信憑誰託。爭知好景，為君長是蕭索。
惜雙雙・惜分飛
作者：仲殊（宋）

瘐領香前親寫得。子細看，粉勻無跡。月殿休尋覓。姑射人來，知是曾相識。不要青春閒用力。也曾寄、江南資訊。著意應難摘。留與梨花，比並真顏色。
洞仙歌
作者：仲殊（宋）

廣寒曉駕，姑射尋仙侶。偷被霜華送將去。過越嶺、棲息南枝，勻妝面、凝酥輕聚。愛橫管、孤度隴頭聲，盡拼得幽香，為君分付。水亭山驛，衰草斜陽，無限行人斷腸處。盡為我、留得多情，何須待、春風相顧。任倒斷、深思向梨花，也無奈寒食，幾番春雨。
楚宮春慢
作者：仲殊（宋）

輕盈絳雪。乍團聚同心，千點珠結。畫館繡幄低飛，融融香徹。笑裡精神放縱，斷未許、年華偷歇。信任芳春都不管，淅淅南燻，別是一家風月。扁舟去後，回望處、娃宮淒涼凝咽。身似斷雲零落，深心難說。不與雕欄寸地，忍覰著、漂流離缺。盡目厭厭總無語，不及高唐夢裡，相逢時節。
如夢令
作者：呂本中（宋）

海雁橋邊春苦。幾見落花飛絮。重到柳行西，懶問畫樓何處。凝佇。凝佇。十頃荷花風雨。
宣州竹・虞美人
作者：呂本中（宋）

小溪篷底湖風重。吹破凝酥動。一枝斜映庾門深。冷淡無言香泛、月華清。已經輕瘦誰為共。魂繞徐熙□。恥同桃李困春容。肯向毫端開發、兩雲中。
臨江仙
作者：畢良史（宋）

霜月穿簾乍白，蘋風入坐偏涼。麾燈促席詫時光。桃花歌扇小，楊柳舞衫長。別乘平分風月，詞人剩引觥觴。莫將幽恨攪剛腸。盡添金掌露，頻注玉猊香。
好事近
作者：畢良史（宋）

高會罷飛觴。方錦再移珍席。雷鼎乍烹甘液，試問侯蒼璧。翠虯寶釧捧殷勤，明滅粲金碧。賓主放懷談笑，滿華堂春色。